b'\n_START_ARTICLE_\nAmonijak\n_START_SECTION_\nZgodovina amonijaka\n_START_PARAGRAPH_\nSoli amonijaka so bile znane zelo zgodaj. Izraz \xc2\xbbhammoniacus sal\xc2\xab\xc2\xa0se pojavi \xc5\xbee v Plinijevih spisih. Ni pa pojasnjeno, ali je ta izraz enak novej\xc5\xa1emu izrazu \xc2\xbbsal-ammoniak\xc2\xab. V obliki \xc2\xbbsal-amonijak\xc2\xab\xc2\xa0je bil amonijak znan alkimistom \xc5\xbee v 13. stoletju; omenja ga na primer Albertus Magnus. V srednjem veku se je v obliki fermentiranega se\xc4\x8da uporabljal kot barvilo, da bi spremenil barvo rastlinskih barvil. V 15. stoletju je Basilius Valentinus pokazal, da ga je mogo\xc4\x8de pridobiti z delovanjem alkalij na sal-amonijak. Pozneje, ko sal-amonijak pridobivajo z destilacijo parkljev in volovskih rogov in nevtralizacijo karbonata s klorovodikovo kislino, dobi ime \xc2\xbbduh jelenovega roga\xc2\xab. V plinasti obliki je amonijak prvi osamil Joseph Priestley leta 1774 in ga poimenoval "alkalni zrak". Haber-Boschev postopek za proizvodnjo amonijaka sta razvila Fritz Haber in Carl Bosch leta 1909, patentiran pa je bil leta 1910. V prvi svetovni vojni so ga Nemci uporabljali za pridobivanje eksploziva.\n_START_SECTION_\nFizikalno-kemijske lastnosti\n_START_PARAGRAPH_\nAmonijak je binarna spojina. Sestavljen je iz du\xc5\xa1ika (N\xe2\x82\x82) in vodika (H\xe2\x82\x82).Pri normalnih pogojih je amonijak plin. Atom du\xc5\xa1ika v molekuli ima prosti elektronski par, zato ima molekula bazi\xc4\x8den zna\xc4\x8daj. Uteko\xc4\x8dini se pri -33\xc2\xa0\xc2\xb0C. Kot kapljevina je zelo podoben vodi. Reakcije, ki potekajo v teko\xc4\x8dem amonijaku, so zelo podobne reakcijam v vodi. Molekule amonijaka v kapljevini so izrazito polarne, kar pomeni, da dobro topijo soli. Za teko\xc4\x8di amonijak je zna\xc4\x8dilna tudi avtoproliza:_NEWLINE_NH\xe2\x82\x83 + NH\xe2\x82\x83 \xe2\x86\x92 NH\xe2\x81\xba\xe2\x82\x84 + NH\xe2\x81\xbb\xe2\x82\x82_NEWLINE_ Iz amonijaka se pri izparevanju spro\xc5\xa1\xc4\x8da veliko toplote, zato je uporaben v hladilni tehniki. Dobro topen je v vodi, v kateri tvori \xc5\xa1ibko bazo amonijev hidroksid.\n_START_SECTION_\nPridobivanje\n_START_PARAGRAPH_\nAmonijak so najprej pridobivali iz \xc5\xbeivalskih iztrebkov. Kemijsko so ga najprej pridobivali kot stranski produkt v proizvodnji koksa iz \xc4\x8drnega premoga. Pozneje pa so ga pridobivali iz kalcijevega cianoamida (CaCN\xe2\x82\x82) v reakciji z vodo (H\xe2\x82\x82O). Danes pridobivamo amonijak po Haber-Boschevem procesu neposredno iz du\xc5\xa1ika (N) in vodika (H). Bistvo tega postopka je spajanje du\xc5\xa1ika in vodika na katalizatorju. Vlogo katalizatorja ima \xc5\xbeelezo, stabilizirano z aluminijevim in kalijevim oksidom. Sinteza te\xc4\x8de po naslednji ena\xc4\x8dbi_NEWLINE_3H\xe2\x82\x82 + N\xe2\x82\x82 \xe2\x86\x94 2NH\xe2\x82\x83_NEWLINE_pri 500\xc2\xa0\xc2\xb0C in tlaku 200x10\xe2\x81\xb5 Pa._NEWLINE_Sicer je to eksotemna ravnote\xc5\xbena reakcija, za katere velja, da so uspe\xc5\xa1nej\xc5\xa1e pri nizkih temperaturah in visokem tlaku. Amonijak kljub temu sintetizirajo pri visokih temperatuah, saj traja predolgo, da bi se vzpostavilo ravnote\xc5\xbeje pri ni\xc5\xbejih temperaturah.\xc2\xa0\n_START_SECTION_\nUporaba\n_START_PARAGRAPH_\nAmonijak se v glavnem uporablja v proizvodnji umetnih gnojil, barv, eksplozivov, du\xc5\xa1ikove kisline in polimerov. Je tudi sestavina nekaterih gospodinjskih \xc4\x8distil.\n_START_SECTION_\nDrugo\n_START_PARAGRAPH_\nAmonijak je v majhnih koli\xc4\x8dinah prisoten tudi v ozra\xc4\x8dju, nastane pa s trohnenjem rastlinskih in \xc5\xbeivalskih ostankov. V majhnih koli\xc4\x8dinah je prisoten tudi v de\xc5\xbeevnici, amonijev klorid in amonijev sulfat pa na vulkanskih obmo\xc4\x8djih. Kristali amonijevega bikarbonata so prisotni v guanu. Amonijeve soli so porazdeljene prisotne v rodni prsti in morski vodi.\n_START_SECTION_\nPoimenovanje\n_START_PARAGRAPH_\nV skladu z zadnjo IUPAC nomenklaturo se ta spojina sistemati\xc4\x8dno imenuje azan. Po isti nomenklaturi je dovoljena tudi uporaba nesistemati\xc4\x8dnega imena amonijak, ker ima dolgo tradicijo in je zelo uveljavljeno v kemijskih strokovnih krogih._NEWLINE_Slovenski pravopis dovoljuje izklju\xc4\x8dno rabo imena amonijak, vendar je to ime kemijsko nepravilno.'